《送白沙先生陈公甫》
明代·章懋

洙泗迥且深，伊洛浩不息。建溪一以逝，末流日湮塞。

浙水泛功利，西江浸虚寂。寥寥宇宙间，何人践斯域。

陵夷二百年，儒术转乖僻。争先取青紫，明经竟何益。

有美罗浮仙，遗编自探索。章甫非我心，铿然只鸣瑟。

尚友千载人，充然如有得。礼乐古三王，删修今六籍。

坠绪何茫茫，仰钻各致力。回澜障百川，屹立中流石。

任重道路长，行行慎无斁。斯文谅有在，前修未应没。

何当谢尘纷，云山随杖舄。共对梅花春，细扣先天易。

作者简介：（1437—1522）金华府兰溪人，字德懋，号闇然子，晚号谷滨遗老。成化二年进士。由庶吉士授编修。以谏元夕张灯被杖，贬南京大理左评事，历福建佥事。考满求致仕。家居以读书讲学为事，称“枫山先生”。弘治十六年起南京国子监祭酒。正德二年引疾归。世宗即位，进南京礼部尚书致仕。谥文懿。有《枫山语录》、《枫山集》。